Illum se nikteb fuq dak li qed jiġri sena wara sena fil-lokalità ta' San Ġiljan dwar l-atteġġjament tal-Kunsill Lokali dwar l-organizzazzjoni tal-festa ta' San Patrizju. Tista' tgħid li kull sena l-Kunsill jispiċċa f'kontroversja, jekk mhux ħaġa oħra, però ċertament li din is-sena din kienet xi ħaġa bla preċedent. Kollox kellu l-bidu tiegħu meta s-Sindku Guido Dalli ħareġ bi proposta li l-Kunsill jagħti permess lil kumpanija waħda, Massive Productions, sabiex tkun hi li torganizza l-festa. Kien hemm qbil li ssir laqgħa mad-diriġenti tal-kumpanija fejn sar ftehim bil-miktub b'ċertu kundizzjonijiet. Fost dawn il-kundizzjonijiet kien hemm klawsola li tgħid li Massive Productions kellhom iħallsu €2,000 sabiex jagħmlu tajjeb għat-tindif tal-post wara li tintemm l-attività. Klawsola oħra kienet tgħid li Massive Productions, flimkien ma' operaturi oħra jtellgħu numru ta' stands tal-ikel u x-xorb. Il-Leġislazzjoni Sussidjarja 441.04 titkellem ċar u tond li huwa biss il-Kunsill Lokali li jista' jagħti permessi sabiex ikun hemm stands tal-ikel, xorb jew kull ħaġa oħra fil-lokalità tiegħu. Mela ftehim simili li jagħti d-dritt lil Massive Productions li tkun hi li ġġib sidien jew promoturi oħrajn ma setax isir. Dan wassal biex ġew diskriminati sidien ta' bars u restoranti fil-bajja ta' Spinola. Għaliex jekk tkun se tiġi organizzata attività f'post fejn diġà hemm numru sostanzjali ta' bars b'mod suffiċjenti li jistgħu joffru servizz, allura m'għandhomx jinġiebu oħrajn barra l-lokal. Naturalment, barra l-fatt li l-mod kif sar il-ftehim, dawn l-istess sidien ġew kompletament diskriminati. Dan anki meta uħud minnhom kienu diġà bdew jiġbru €120 kull wieħed sabiex wara jkunu jistgħu jħallsu għat-tindif tal-post. Dan kollu wassal biex huma preżentaw rikors il-Qorti Ċivili sabiex jinħareġ mandat ta' inibizzjoni fil-konfront tal-Kunsill Lokali u Massive Productions. Mandat li ġie milqugħ mill-Qorti, preseduta mill-Imħallef Jacqueline Padovani Grima fil-konfront tal-Kunsill Lokali ta' San Ġiljan. Fil-fatt, is-sentenza tal-Qorti qablet tista' tgħid perfettament mas-sottomissjonijiet li s-Sezzjoni Kunsilliera PL kienet għamlet mad-Dipartiment għall-Gvern Lokali dwar il-mod abbużiv li bih mexa l-Kunsill fl-għoti ta' permessi għal din il-festa. Fis-sentenza tagħha l-Qorti tagħmel diversi rimarki b'saħħithom dwar għaliex aċċettat il-talba tas-sidien tal-ħwienet. Issemmi kif hija sabet li kienu jeżistu motivi li kellhom iwasslu għal ħruġ ta' mandat ta' inibizzjoni. Tgħid, u hawn niġi għal klawsola tal-€2,000 li semmejt aktar 'il fuq, illi minkejja li kien hemm ftehim f'dan is-sens, fil-verità l-€2,000 qatt ma tħallsu u minkejja dan, xorta waħda ħargu l-permessi lil Massive Productions, kumpanija b'rabtiet kummerċjali mal-Partit Nazzjonalista. Il-Qorti, fis-sentenza tagħha qalet u rrimarkat ukoll li kien hemm nuqqasijiet numerużi u gravi li bihom ħarġu l-istess permessi li jxejnu s-siwi u l-validità tal-istess permessi. Bl-istess mod ġie nnutat mill-Qorti li almenu kellu jsir proċess permezz ta' espressjoni ta' interess fi proċess miftuħ u trasparenti, fejn isiru offerti għal kull min seta' kien interessat li jorganizza din il-festa, fejn ukoll jiġu osservati r-regolamenti u d-dettami kollha tal-liġi u mhux tingħata sempliċiment on a first time first come basis. Interessanti wkoll il-fatt li l-aħħar sentenza tas-sentenza ta' 23 paġna tal-Qorti, tgħid illi l-Qorti qed tordna notifika immedjata ta' dan id-digriet finali lill-Kummissarju tal-Pulizija. Il-Kunsill Lokali sfida dan id-digriet u dakinhar stess filgħodu, f'jum l-attività xorta waħda ħareġ permessi mingħajr ma ta kas tas-sigurtà u l-indafa tal-post. Dan kien rifless f'deċiżjoni li ħa l-Kunsill Lokali f'seduta li nżammet jumejn qabel il-festa, fejn il-kunsilliera Nazzjonalisti ma refgħux ir-responsabbiltà tagħhom bħala Kunsill, billi qalu li ladarba issa kien hemm dik is-sentenza tal-Qorti, il-Kunsill mhux iktar responsabbli mis-sigurtà u t-tindif tal-post wara l-attività. Meta l-kunsilliera Laburisti rrimarkaw u fakkru 'l Kunsill li huwa l-Kunsill responsabbli għal dan, il-kunsilliera Nazzjonalisti żammew mal-argument tagħhom. Biex imbagħad il-froġa li kienu diġà għamlu dawruha f'torta. Kien hemm fosthom min ippropona li għandu jittieħed vot sigriet fuq iż-żewġ proposti. Hawn imbagħad saret il-kawlata mis-Segretarju Eżekuttiv tal-Kunsill li aċċetta din il-proposta u qal li għandu jittieħed vot sigriet. Dan meta hu, bħala l-kap amministrattiv tal-Kunsill Lokali, suppost jaf li mkien fil-liġi tal-Kunsilli Lokali ma jingħad li jista' jittieħed vot sigriet. Mhux talli hekk talli l-istess liġi fi skeda sitta, artikolu 43 jgħid ċar u tond li kull vot li jittieħed fil-Kunsill Lokali jrid isir bl-għoli tal-idejn tal-kunsilliera. Minkejja dan, ħadd mill-kunsilliera Nazzjonalisti jew is-segretarju ma kienu jafu x'tgħid il-liġi, jew jekk kienu jafu, għażlu li jkomplu jgħaffġu u jiksru l-liġi. Lura għal dak li seħħ l-għada ta' Jum il-Festa, ikkonferma dak li għidt iktar 'il fuq fejn il-Kunsill Lokali naqas li jitlob lill-Kuntrattur tiegħu tat-tindif sabiex inaddaf iż-żona u li ma kienx għad-Dipartiment tad-Direttorat fi ħdan il-Ministeru tal-Infrastruttura, kieku r-residenti kienu jibqgħu bil-ħmieġ li tħalla fil-partijiet pubbliċi. Qed ngħid dan għaliex il-parti l-kbira tas-sidien tal-ħwienet u l-bars, naddfu ż-żona mmeddjata ta' fejn kienu armati quddiem l-istabbilimenti tagħhom, kif hu mitlub minnhom mill-kundizzjonijiet tal-permess. Dan nista' nixhdu għaliex kien hemm min bagħatli ritratti u videos ta' nies qegħdin inaddfu l-partijiet tagħhom. Il-Kunsill Lokali kellu kull obbligu li jitlob lill-kuntrattur tiegħu sabiex l-għada tal-festa jmur inaddaf il-post. L-affarijiet setgħu saru ferm differenti b'iktar sens komun. Il-Kunsill jaf li din il-festa tiġi darba fis-sena u jaf ukoll il-ġurnata. Is-sens komun jgħidlek li minn issa, wieħed jibda jiltaqa' ma' dawn is-sidien tal-bars u l-istabbilimenti tal-ikel flimkien mar-rappreżentanti tagħhom bħall-GRTU, sabiex flimkien ifasslu pjan kif għandhom jimxu l-affarijiet is-sena li ġejja. B'hekk kemm il-piż finanzjarju kif ukoll ix-xogħol ta' wara jinqasam bejn kulħadd u kulħadd ikollu ċans li jieħu biċċa anki mill-qligħ li festa bħal din tħalli. Sadanittant, il-kunsilliera Laburisti, ingħataw raġun mid-Dipartiment għall-Gvern Lokali fejn b'referenza għas-seduta li saret fis-16 ta' Marzu, fejn ittieħed il-vot sigriet, l-istess Dipartiment, permezz ta' korrispondenza indirizzata lis-Segretarju Eżekuttiv, ċanfar lill-Kunsill Lokali ta' San Ġiljan billi ġibed l-attenzjoni fuq diversi nuqqasijiet li saru fl-istess laqgħa. Irrimarka wkoll li xogħol is-Segretarju Eżekuttiv huwa li jesegwixxi d-deċiżjonijiet leġittimi tal-Kunsill u jwaqqaf kull attività jew inizjattiva li jkun ser jagħmel il-Kunsill li tkun kontra l-liġi, regolamenti, strateġiji jew policies nazzjonali u lokali, jew kull attività jew inizjattiva li ma tkunx approvata b'deċiżjoni tal-Kunsill.